<classify> RAIS John Magufuli atakuwa mgeni rasmi katika mkutano wa 21 wa Baraza la Mawaziri wa Maji kutoka katika Nchi za 10 za Bonde la Mto Nile kwenye Ukanda wa Maziwa Makuu.Akizungumza jijini hapa jana, Mwenyekiti wa Baraza la Mawaziri wa Maji wa Nchi za Bonde la Mto Nile za Ukanda wa Maziwa Makuu, Profesa Makame Mbarawa alisema mkutano huo utafanyika Novemba 22, mwaka huu, jijini Dar es Salaam.Profesa Mbarawa ambaye ni Waziri wa Maji, ni mwenyeji wa mkutano huo wa baraza la mawaziri wa maji kutoka nchi za Burundi, Jamhuri ya Kidemokrasi ya Congo DRC, Misri, Ethiopia, Sudan, Kenya, Rwanda, Sudan ya Kusini na Uganda.Alisema mkutano huo ni wa kawaida wa kiutendaji na unafanyika mara moja tu kwa mwaka kutokana na baraza hilo kuwa ndicho chombo cha juu katika kutoa uamuzi wa kusimamia na kuendesha shughuli za bonde hilo.Alisema mkutano huo hutanguliwa na vikao vya watalaamu ambavyo vitaanza Novemba 20 na 21 vya kiutendaji na hufanyika mara mbili kwa mwaka kwa kufuata mzunguko katika nchi wanachama.Mkutano huo utatanguliwa na kikao cha watalaamu ambacho kitapitia utekelezaji wa miradi, kupokea taarifa ya utendaji, hali ya ulipaji wa michango ya kila mwaka kwa kila mwanachama na tathmini ya watumishi wa sekretariati hiyo.Profesa Mbarawa alisema ushirikiano wa nchi za Bonde la Mto Nile ni wa muda mrefu tangu 1960 na tangu Februari 22, 1999, nchi wanachama ziliunda Taasisi ya Mpito ya Bonde la Mto Nile NBI. Taasisi hiyo iliyoanzishwa Dar es Salaam, mwakani itatimiza miaka 20 na malengo yake ni kuanzishwa kwa Kamisheni ya Bonde la Mto Nile ambayo mchakato wake bado unaendelea.Profesa Mbarawa alisema Bonde la Mto Nile ni ukanda wote wa bonde kuanzia Ziwa Victoria hadi Bahari ya Mediterania ambalo linaifanya Tanzania kuwa sehemu yake kutokana na Mto Mara, Simiyu na Kagera kumwaga maji katika Ziwa Victoria.Alisema ili kusimamia kwa usawa matumizi ya maji ya Bonde la Mto Nile ambao ni miongoni mwa mito mirefu duniani, ukiwa na refu wa kilometa 6,695, nchi wanachama zinashirikiana kupitia Taasisi ya Mpito ya Bonde hilo NBI.  <topic>: kitaifa 